О Б Р А З Л О Ж Е Њ Е

1. ПРАВНИ ОСНОВ ЗА ДОНОШЕЊЕ ОВОГ ЗАКОНА

Уставни основ за доношење овог закона садржан је у одредби члана 97. став 1. тачка 8) Устава Републике Србије, којом је утврђено да Република Србија обезбеђује, између осталог, одрживи развој, заштиту и унапређење биљног и животињског света.

1. РАЗЛОЗИ ЗА ДОНОШЕЊЕ ОВОГ ЗАКОНА

Законом о заштити животне средине у члану 90б став 1. прописано је да се средства Зеленог фонда Републике Србије додељују корисницима средстава у сврху финансирања заштите и унапређивања животне средине, а на основу јавног конкурса који објављује Министарство. Ставом 2. истог члана прописано је да се изузетно од члана 1. средства могу доделити и корисницима средстава без спровођења јавног конкурса у случају финансирања активности из члана 90в тачка 16) закона – у случају финансирања интервентних мера у ванредним околностима загађивања животне средине, рекултивацију и санацију загађеног простора у складу са чланом 66. овог закона.

Предложеним изменама и допунама закона у чл. 1. и 2. предлаже се још један изузетак од прописане обавезе спровођења јавног конкурса и то за припрему и суфинансирање пројеката који се финансирају из претприступне помоћи Европске уније у складу са чланом 89. ст. 3. и 4. овог закона, као и за непредвиђене трошкове везане за реализацију тих пројеката.

На овај начин би се омогућила пуна примена Закона у складу са чланом 89. ст. 3. и 4, односно обезбедила би се примена методологије која је прописана у складу са акредитованим системом управљање фондовима Европске уније.

Допуном закона кроз додавање тачке 21а) у члану 90в став 1, која гласи:

,,21а) суфинансирање пројеката који се финансирају из међународне развојне помоћи и других финансијских извора који захтевају суфинансирање”, обезбедило би се да се пројекти из ИПА фондова суфинансирају према утврђеној методологији за те пројекте, док се за суфинансирање пројеката из међународне развојне помоћи треба расписивати посебан јавни позив.

Чланом 3. Предлога закона, предлаже се допуна Закона на начин да се дода члан 101а којим се прописује правни основ за израду подзаконског акта - правилника којим би се тачно дефинисало шта ће се проверавати код корисника -(физичких лица) ИПАРД подстицаја.

1. ОБЈАШЊЕЊЕ ПОЈЕДИНИХ РЕШЕЊА

Чланом 1. Предлога закона мења се члан 90б који прописује изузетке од обавезе спровођења јавног конкурса на начин да се од обавезе изузима и тачка 21) члана 90в.

Чланом 2. Предлога закона мења се члан 90в тачка 21) тако што се као изузетак прописује и припрема и суфинансирање пројеката који се финансирају из претприступне помоћи Европске уније у складу са чланом 89. ст. 3. и 4. овог закона, као и за непредвиђене трошкове везане за реализацију тих пројеката.

Такође овим чланом врши се и допуна члана 90в) тако што се се додаје тачка 21а) којом се као изузетак предвиђа и суфинансирање пројеката који се финансирају из међународне развојне помоћи и других финансијских извора који захтевају суфинансирање.

Чланом 3. Предлога закона, прописује се правни основ за израду подзаконског акта - правилника којим би се тачно дефинисало шта ће се у смислу испуњености услова заштите животне средине, проверавати код корисника (физичких лица) ИПАРД подстицаја.

1. СРЕДСТВА ПОТРЕБНА ЗА СПРОВОЂЕЊЕ ЗАКОНА

За спровођење овог закона нису потребна финансијска средства у буџету Републике Србије.